
           РЕПУБЛИКА СРБИЈА

           КОЛУБАРСКИ УПРАВНИ ОКРУГ

           Ваљево, Карађорђева 31

          тел: 014/221-655, факс 014/227-466 

П  О  С  Л  О  В  Н  И  К

О РАДУ САВЕТА КОЛУБАРСКОГ УПРАВНОГ ОКРУГА

Ваљево, 19. април 2006.године


На основу члана 11. Уредбе о начину рада Савета управног округа (Сл. Гласник РС, бр. 15/06.) Савет Колубарског управног округа донео је дана 19.04.2006.године

ПОСЛОВНИК О РАДУ

САВЕТА КОЛУБАРСКОГ УПРАВНОГ ОКРУГА

Члан 1.


Овим Пословником утврђује се начин рада  и доношење одлука Савета Колубарског управног округа ( у даљем тексту: Савет ).

Члан 2.


Савет чине Начелник Колубарског управног округа и председници општина  Ваљево, Осечина, Лајковац, Уб, Мионица и Љиг.

Члан 3.


У раду Савета, зависно од дневног реда, могу учествовати представници окружних подручних јединица органа државне управе са подручја Округа, представници подручних јединица органа државне управе које су образоване за подручје шире или уже од подручја Управног округа, представници органа и служби општина, стручњаци за одређене области, секретар Савета и запослени у Стручној служби Управног округа.

Члан 4.


Рад Савета је јаван и одвија се по седницама, које се по правилу одржавају у седишту Колубарског управног округа најмање једном у два месеца. Седнице се могу одржавати и у седишту Скупштина општина са подручја Округа, о чему одлучује Савет већином гласова.

Члан 5.


Седнице Савета сазива и истим преседава Начелник Колубарског управног округа.


Седница се може сазвати на захтев најмање четири члана Савета управног округа.


Чланови Савета дужни су да присуствују седницама Савета, да савесно и одговорно врше своје дужности у овом органу, да активно и ажурно извршавају задатке и обавезе које проистичу из рада Савета.


У случају спречености да присуствују седници, дужни су да о томе благовремено обавесте Начелника Округа и да пошаљу свог заменика.

Члан 6.


У раду Савета Округа учествује секретар без права одлучивања, кога одређује Савет из реда државних службеника у Стручној служби Управног округа и који је ангажован на припреми седница Савета, изради записника и реализацији закључака са седница Савета.

Члан 7.


Одлуке Савета доносе се у форми закључка већином гласова укупног броја чланова Савета. Гласање је јавно.


Закључци се достављају Влади, Министарствима и другим државним органима на даљи поступак.


Записник са седница доставља се свим члановима Савета.

Члан 8.


Овај Пословник донет је у складу са Уредбом о управним окрузима и Уредбом о начину рада Савета Управних округа («Сл.гласник РС» бр.15/2006) и ступа на снагу даном усвајања од стране Савета Колубарског управног округа.

Ваљево, 19.04.2006.                                                   НАЧЕЛНИК

                                                               КОЛУБАРСКОГ УПРАВНОГ ОКРУГА      

                                                                              Горан   Лучић, дипл.ек.    

